વડાપ્રધાન નરેન્દ્ર મોદીએ નવસારી સંસદીય લોકસભા મતવિસ્તારના સાંસદ સી.આર. પાટીલને ભાજપના સાંસદો અને ભાજપના નેતાઓને રોલ મોડેલ બનાવ્યા છે. વડાપ્રધાને ટ્વીટર ઉપર સાસંદ પાટીલે પોતાના વિસ્તારમાં કરેલી કામગીરીના સંદર્ભના વિડીયો સાથે કરેલી ટ્વીટને સાત જ કલાકમાં 20હજાર લોકોએ નિહાળી લીધી હતી. વડાપ્રધાને ટ્વીટર ઉપર આયુષ્યમાન ભારત યોજના, ઉજ્જવલા યોજના જેવી કેન્દ્ર સરકારની યોજનાને સાંસદ પાટીલે પોતાના મતવિસ્તારમાં જે સફળ રીતે અમલી બનાવી છે, તેની પણ નોંધ લીધી હતી. આ યોજનાઓનો લાભ લેનારા લાભાર્થીઓનો પ્રતિભાવ જાણવાની સાંસદ પાટીલની કાર્યપદ્ધતિને પણ બિરદાવી હતી. ઉપરાંત તેમણે દેશભરમાં ભાજપના સાંસદો અને નેતાઓને અપીલ પણ કરી હતી કે, તમે પણ તમારા વિસ્તારમાં કેન્દ્ર સરકારની યોજનાઓના લાભાર્થીઓને મળો અને તેમની પ્રેરણાસભર લાગણીઓને દેશના અન્ય લોકો સુધી પહોંચાડો.